Per Clausen (EL), 2006-05-31:
Når jeg hører debatten i dag, kan jeg ikke lade være med at tænke på en af de største miljømærkesucceser, man har – ikke bare i Danmark, men også i Europa – nemlig det danske økomærke.
Her valgte man i Danmark klogt nok at gå i spidsen, og det har da også været medvirkende til at inspirere andre lande til at gøre det samme.
Nu diskuterer vi jo også en EU-økologiforordning.
Nu kan man selvfølgelig sige, at muligheden for at komme til at gå ret meget foran EU og andre lande på netop dette område måske ikke er så stor, men det skyldes jo ikke mindst, at der er gået meget lang tid – SF's ordfører nævnte, at det er 5-6 år siden, man sidst har snakket om, at det nok er et anliggende, som EU kan tage sig af.
I Folketinget er diskussionen om et sådant mærke såmænd foregået i hvert fald mindst de sidste 10 år, og Enhedslisten har arbejdet på at få etableret et mærke med udgangspunkt i at understøtte fiskeri, som er klart mere miljøvenligt end andet fiskeri, og som både i sit energiforbrug og på andre områder lægger op til at tage et stort hensyn til miljøet.
Det sjove ved det – eller hvad man nu skal kalde det – er, at det arbejde, der startede i 1996, har været stærkt medvirkende til, at vi i dag har et Ø-mærke for dambrugsfisk.
Det er lykkedes, det har kunnet lade sig gøre at finde ud af det.
Det kan jeg sådan set godt forstå, og jeg betragter det da også som en positiv udvikling, at vi har fået det.
Men et eller andet sted er der alligevel noget absurd ved, at når det gælder de fisk, der fanges i havet, har det altså ikke været muligt at etablere et miljømærke.
Det skyldes måske en lidt lang og lidt uforståelig diskussion om, hvordan man kan snakke om økologisk fiskeri, for nogle vil jo nok hævde, at stort set alt det fiskeri, der foregår, er økologisk i en bestemt forstand af ordet.
Det afgørende for os har i hvert fald været, at vi synes, det er meget vigtigt at få etableret et mærke, hvoraf man kan se, at de fisk, man køber, er blevet fanget under udstrakt hensyntagen til natur, miljø og energiforbrug.
Vi tror også, det er vigtigt – ja, vi tror faktisk, det er nødvendigt med et sådant mærke, som gør, at man kan se forskel på, hvordan og med hvilke fangstmetoder fisk bliver fanget, hvis vi skal sikre fremtidigt kystfiskeri i Danmark.
Det kan godt være, at man i regeringspartierne og Dansk Folkeparti er meget stolte af den fiskeriaftale, man har lavet, og tror, at den sikrer en glorværdig fremtid for det danske kystfiskeri.
Men realiteten er jo, at indtil videre går det støt ned ad bakke, også for kystfiskeriet, og derfor er det vigtigt med en indsats.
Så vil jeg bare sige, at starten af diskussionen syntes jeg måske ikke lød så godt.
Jeg syntes, det var svært at få ud af fødevareministeren, at han vil gøre noget særlig konkret, men efter at have hørt ordførerne, også fra regeringspartierne, er jeg blevet langt mere optimistisk.
Jeg synes sådan set, det er meget fornuftigt, når man nu skal have EU-regler, at man laver minimumsregler, så der kan bygges oven på dem.
Jeg er meget tilfreds med, at flere også har givet udtryk for, at en af de måder, man kan bygge oven på EU-regler på, kan være at etablere nogle regler, som tager udgangspunkt i at skabe et mærke eller i hvert fald knytte an til et mærke for dansk kystfiskeri og for folk, der fisker fra de danske havne.
Hvis nogen skulle være i tvivl, ville vi den dag, dette forslag kom til afstemning, stemme for det.
Vi synes stadig væk, at det i hvert fald er en mulighed at lave et rent dansk mærke, hvis vi ikke meget snart får nogle minimumsregler, som kan danne udgangspunkt for at etablere et sådant mærke.
I dag findes der jo miljømærker i andre lande, som i virkeligheden ikke giver nogen som helst garanti for, at fiskene fanges under skånsomme vilkår og med hensyntagen til miljøet.
I dag kan man såmænd risikere, at hvis man køber fisk med de forkerte miljømærker, køber man nogle fisk, der er fanget på en måde, som i virkeligheden er mere ødelæggende for natur og fiskebestand, end hvis de var er fanget på helt almindelige vilkår, og det er selvfølgelig utilfredsstillende.